Я хьэрхуэрэгъухэр хагъащIэ
Бадзэуэгъуэм и 11-м щIэзыдзэну Урысей Федерацэм футболымкIэ и япэ дивизионым и зи чэзу зэхьэзэхуэм зыхуэзыгъэхьэзыр «Спартак-Налшыкым» Нартсанэ (Кисловодск) зэныбжьэгъугъэ зэIущIитI иджыблагъэ щригъэкIуэкIащ.
ЯпэщIыкIэ ди щIалэхэм хагъэщIащ Ростов областым и чемпионатым щытекIуэу етIуанэ дивизионым щыджэгуну хуитыныгъэ къэзыхьа «Чайка» командэр. ЕпщыкIуханэ дакъикъэм Багъэтыр Альберт дигъэкIа топыр а зэIущIэм и закъуэу къыщынащ.
КъыкIэлъыкIуэу «Спартак-Налшыкым» къыпэщIэтащ Новгород Ищхъэрэ и «Олимпиец»-р. Ар етIуанэ дивизионым щынэхъыфIхэм ящыщ зыщ икIи зэхьэзэхуэ блэкIам зыхэт гупым ещанэ щыхъуащ. Мы зэIущIэм лъэныкъуэхэм топитху щыдагъэкIащ.
Бжыгъэр налшыкдэсхэм къызэIуахащ. Войнов Денис псоми ебзэджэкIри, «Спартак-Налшыкыр» япэ иригъэщащ. АрщхьэкIэ мыгувэу бжыгъэр зэхуэдэ хъужащ. АбыкIэ арэзытэкъым аргуэру топ дэзыгъэкIа Войновыр.
2:1-уэ ди щIалэхэр япэ зэрищам джэгур игъэсэбыращ. Ар къыщызэщIэплъэжар и кIэм нэсыпауэщ. ЯпэщIыкIэ 83-нэ дакъикъэм ЛIуп Ислъам бжыгъэр 3:1-м хуигъэкIуащ. Мыгувэу «Олимпиец»-р пенальтикIэ къыхэжаныкIащ. Арати, 3:2-уэ джэгур иухащ.
КъыкIэлъыкIуэ зэныбжьэгъугъэ зэIущIэр ди щIалэхэм мэкъуауэгъуэм и 30-м Белгород и «Энергомаш»-м драгъэкIуэкIынущ.
Хьэтау Ислъам.
